**Pascual Madoz Ibáñez**, nado en Pamplona o 17 de maio de 1806 e finado en Xénova o 13 de decembro de 1870, foi un político español de tendencia liberal. Tivo diversos cargos como gobernador de Barcelona, ministro de Facenda, deputado e presidente da Xunta Provisional Revolucionaria durante a revolución de 1868. É moi coñecido pola súa obra *Diccionario geográfico-estadístico-histórico de España y sus posesiones de Ultramar* tamén coñecido como Dicionario Madoz.

Traxectoria
-----------

*Diccionario geográfico-estadístico-histórico de España y sus posesiones de Ultramar* (Madrid, 1845).
Nado nunha familia humilde, en 1813 a súa familia trasládase a Barbastro (Huesca) onde comeza os estudos no Colexio San Lorenzo dos Pais das Escolas Pías (ou escolapios). Posteriormente, a partir de 1821 comeza os estudos de Dereito na Universidade de Zaragoza conseguindo, en 1825, o título de bacharel en Leis.

Durante o segundo período absolutista do reinado de Fernando VII, a Década Ominosa, a defensa dos seus ideais liberais levarao a participar, en 1823, na Milicia Nacional, para a defensa de Zaragoza e de Monzón fronte os Cen Mil Fillos de San Luís, e onde será collido prisioneiro e encarcerado. Máis tarde en 1831, tivo que se exiliar en Francia. Alí, en París e en Tours adicouse ao estudo da Xeografía e da estatística. 

En 1832, puido volver a España tras a amnistía decretada pola raíña María Cristina de Borbón, fixando a súa residencia en Barcelona, onde, a inicios de 1833, comeza a súa traxectoria profesional e política na que foi apoiado por liberais que despois formarían o Partido Progresista.

### Traxectoria en Cataluña

Consegue dirixir as oficinas do *Diccionario geográfico universal* (Barcelona, 1829–1834), que estaba a se publicar nesa cidade e onde chegou a dirixir de outubro a maio de 1835 o periódico "El Catalán". Tamén foi presidente da sociedade de Amigos Colaboradores, redactor da Colección de Causas Célebres, editou o seu primeiro libro titulado "Reseña sobre el Clero" e foi alcalde Maior de Barcelona, gobernador militar do Val de Arán e deputado en 1836.

Licenciado en Dereito en 1834, ese ano concibe xa un plano para crear un *Diccionario geográfico-estadístico-histórico de España y sus posesiones de Ultramar*, que lograría ver culminado en 1850.

En 1843, púxose á fronte dunha coalición progresista de oposición a Espartero. Tras a Vicalvarada de 1854, o 9 de agosto foi nomeado gobernador de Barcelona. Volveu logo ao seu escano de deputado; presidiu as Cortes, e o 21 de xaneiro de 1855 confióuselle o Ministerio de Facenda. Nesta ocasión, presentou o famoso proxecto de lei de Desamortización, que conseguiu ver aprobado e que se publicou o 1 de maio de 1855 na *Gaceta de Madrid* e, posteriormente, o 31 de maio publicouse tamén a Instrución para levala a cabo.

Tras a revolución de 1868 (a «Gloriosa») foi gobernador de Madrid, cargo ao que tamén renunciou ao pouco tempo. Formou parte da oposición ao goberno provisional, e despois de votar a candidatura de Amadeu de Savoia para o vacante trono de España, formou parte da legación enviada a Florencia para ofrecerlle a ese príncipe a coroa, mais finou en Xénova repentinamente.

|  |  |  |
| --- | --- | --- |
| Predecesor:**Isabel II(Raíña de España)José Gutiérrez de la Concha(Presidente do Consello de Ministros)** |  **Presidente da Xunta Provisional Revolucionaria** 1868 | Sucesor:**Joaquín Aguirre de la Peña** |

Notas
-----

1. 1 2  Vázquez (2011); p. 17
2. ↑  Artola (1987); p. 8
3. ↑  "Madoz e Ibáñez, Pascual". *Gran Enciclopedia Navarra*. Arquivado dende o orixinal o 27-01-2018. Consultado o 26-01-2018.
4. ↑  Paredes (1982); p.24.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Pascual Madoz Modificar a ligazón no Wikidata*** |

### Bibliografía

* Paredes Alonso, Francisco Javier (1982). *Pascual Madoz (1805-1870): libertad y progreso monarquía isabelina*. Barañáin (Navarra): Editorial Eunsa,Colección Histórica, nº 24. ISBN 9788431307608
* Vázquez Guzmán, Juan Pedro (2011). *La desamortización de Madoz en la provincia de Almería (1855-1936)*. Almería: Universidad de Almería. ISBN 978-84-8240-181-2.
* Artola Gallego, Miguel (marzo de 1987). "Pascual Madoz". *Boletín Informativo de la Fundación March* (Madrid). (Nº 168): pp. 3–14. ISSN 0210-4148

### Outros artigos

* Lista de presidentes do Congreso dos Deputados.

### Ligazóns externas

* *Diccionario geográfico-estadístico-histórico de España y sus posesiones de ultramar*, tomo VII versión dixitalizada e de libre acceso *(en castelán)*.
* Biografía en www.llanes.as *(en castelán)*.
* Biografía en www.xtec.es *(en castelán)*.

|  |  |
| --- | --- |
| Control de autoridades | 
* Wd: Q2427046
* WorldCat
* VIAF: 54161967
* Auñamendi: 90872
* BAV: ADV10893677
* BNE: XX995044
* BNF: 12027292k
* BVMC: 15058
* BVPB: 82956
* CANTIC: a10116965
* CERL: cnp00545691
* CiNii: DA04373906
* DBE: pascual-madoz-e-ibanez
* Dialnet: 1362959
* FAST: 12767
* Galiciana: 446650
* GEA: 8314
* GEC: 0039055
* GND: 119040786
* ISNI: 0000 0000 8077 3492
* LCCN: n50037460
* NLA: 35090389
* NTA: 075284677
* OL: OL626391A
* openMLOL: 148121
* PTBNP: 66030
* SNAC: w6w396j0
* SUDOC: 028437586
* Arquivo Histórico de Deputados (1810-1977): 65280

 |